google/wiki40b huggingface dataset:
Α2 Εθνική Πετοσφαίρισης Ελλάδας Γυναικών 2012–13

Το πρωτάθλημα βόλεϊ Α2 κατηγορίας γυναικών της περιόδου 2012–13 έγινε με τη συμμετοχή 31 ομάδων σε τρεις ομίλους. Οι τρεις πρωταθλήτριες των ομίλων προβιβάστηκαν στην Α1 κατηγορία.
Ευρωλίγκα ανδρών 2016-17

Αλλαγή συστήματος διεξαγωγής

Τον Ιούλιο του 2015 η Διεθνής Ομοσπονδία Καλαθοσφαίρισης (FIBA) ​​προσπάθησε να πάρει τα ηνία της Ευρωλίγκα προσπαθώντας να πείσει οκτώ από τις έντεκα ομάδες με A-Licence, ώστε να μετέχουν σε μία νέα διοργάνωση της οποίας είναι υπεύθυνη για τη διεξαγωγή αντί της τρέχουσας Ευρωλίγκα. Η πρόταση αυτή απορρίφθηκε ομόφωνα από τους συλλόγους της Ευρωλίγκα.
Το Νοέμβριο του 2015 η Euroleague Basketball ήρθε σε συμφωνία 10ετούς κοινοπραξίας με την IMG. Στο δελτίο τύπου της η Euroleague Basketball ανακοίνωσε μια νέα μορφή της διοργάνωσης για την περίοδο 2016–17, μόνο με 16 ομάδες, συμπεριλαμβανομένων των έντεκα ομάδων με A-Licence (Αναντολού Εφές, Σάσκι Μπασκόνια, ΤΣΣΚΑ Μόσχας, Μπαρτσελόνα, Φενέρμπαχτσε, Μακάμπι Τελ Αβίβ, Ολίμπια Μιλάνο, Ολυμπιακός, Παναθηναϊκός, Ρεάλ Μαδρίτης και Ζάλγκιρις Κάουνας) που θα μετέχουν σε ένα μόνο όμιλο και θα αγωνίζονται μεταξύ τους εντός και εκτός έδρας. Οι οκτώ πρώτες ομάδες θα προκριθούν στα playoffs τα οποία θα κρίνονται στις τρεις νίκες και θα οδηγούν στο Final Four.
Έπειτα από την απόρριψη της πρώτης πρότασης από τις ομάδες της Euroleague Basketball, η FIBA δημιούργησε το Μπάσκετμπολ Τσάμπιονς Λιγκ, μία νέα διοργάνωση με βάση την αθλητική επίδοση των ομάδων. Η διοργάνωση ξεκίνησε επίσημα στις 21 Μαρτίου του 2016.

Κανονική περίοδος

Η κανονική περίοδος ξεκίνησε στις 12 Οκτωβρίου 2016.

Playoffs

Στα playoffs η πρόκριση για το Final Four δίνεται στις ομάδες που θα κερδίσουν τρεις αγώνες. Αν μια ομάδα κερδίσει τρεις αγώνες προτού πραγματοποιηθούν και οι πέντε συνολικά αγώνες της σειράς, οι εναπομείναντες αγώνες παραλείπονται. Οι ομάδες που τερμάτισαν στις υψηλότερες θέσεις στον όμιλο (1-4) παίζουν τον πρώτο, τον δεύτερο και τον πέμπτο (αν χρειαστεί) αγώνα της σειράς στην έδρα τους.
Ο 1οι αγώνες θα πραγματοποιήθουν στις 18 και 19 Απριλίου, οι 2οι στις 20 και 21, οι 3οι στις 25 και 26, οι 4οι στις 27 και 28 και ο 5ος (όπου χρειαστεί) 1 και 2 Μαΐου 2017.

Final Four

Οι αγώνες διεξήχθησαν στο στάδιο "Σινάν Ερντέμ" στην Κωνσταντινούπολη της Τουρκίας το τριήμερο 19-21 Μαΐου 2017.
Τζος Πάουελ

Κολλεγιακή καριέρα

Ο Τζος Πάουελ τελείωσε το λύκειο του Ρίβερντειλ το 2001 κι έπειτα εισήχθη στο Κολλέγιο NC State με την κολλεγιακή ομάδα του οποίου, την Νορθ Καρολάινα Στέιτ Γουλφπακ, αγωνίστηκε στο κολλεγιακό πρωτάθλημα.
Από το Πανεπιστήμιο της Καρολίνα αποφοίτησε το 2003, σε ηλικία 20 ετών.
Το 2003 συμμετείχε στα Ντραφτ του ΝΒΑ χωρίς ωστόσο να καταφέρει να εντυπωσιάσει, με αποτέλεσμα να μην εξασφαλίσει κάποιο συμβόλαιο με ομάδα του ΝΒΑ.

Επαγγελματική καριέρα

Μετά την ανεπιτυχή του προσπάθεια να εξασφαλίσει κάποιο συμβόλαιο σε ομάδα του ΝΒΑ μέσω του Ντραφτ, ο Πάουελ αποφάσισε να αφήσει την Αμερική και να αναζητήσει αλλού τον πρώτο σταθμό της επαγγελματικής του καριέρας. Τελικώς, κατέληξε στη Ρωσία και συγκεκριμένα στη Λοκομοτίβ Ροστόφ.
Λίγο καιρό αργότερα άφησε τη Ρωσία και ταξίδεψε στην Ιταλία για λογαριασμό της Σκαφάτι Μπάσκετ, στην οποία παρέμεινε για λίγους μόνο μήνες. Το 2005, μετά από ένα σύντομο πέρασμά του στη Σάουθερν Κρέσεντ Λάιτνινγκ (WBA) έκανε το όνειρό του πραγματικότητα και εξασφάλισε συμβόλαιο με ομάδα του ΝΒΑ και συγκεκριμένα τους Ντάλας Μάβερικς. Λίγο καιρό μετά την υπογραφή του συμβολαίου του με την ομάδα του Ντάλας δόθηκε δανεικός για λίγους μήνες στους Φορτ Γουόρθ Φλάιερς (D-League).
Το 2006, ο Πάουελ υπέγραψε επαγγελματικό συμβόλαιο συνεργασίας με τους Ιντιάνα Πέισερς, στους οποίους ωστόσο παρέμεινε για λίγους μόνο μήνες μιας και στις αρχές του 2007 μετεγγράφη στους Γκόλντεν Στέιτ Γουόριορς, έταιρη ομάδα του ΝΒΑ.
Την περίοδο 2007-08, ο Τζος Πάουελ αγωνίστηκε με τη φανέλα των Λος Άντζελες Κλίπερς.
Στις 14 Αυγούστου του 2008, ο Τζος Πάουελ πήρε μεταγραφή για την έταιρη ομάδα του Λος Άντζελες, τους Λος Άντζελες Λέικερς, με τους οποίους κατέκτησε δύο πρωταθλήματα ΝΒΑ σε ισάριθμα χρόνια παρουσίας του στην ομάδα.
Στις 26 Ιουλίου του 2010, ο Πάουελ υπέγραψε μονοετές συμβόλαιο με τους Ατλάντα Χοκς.
Από το καλοκαίρι του 2011 μέχρι και τα τέλη του 2012, ο Τζος Πάουελ είχε ένα γρήγορο πέρασμα από τους Λιαόνινγκ Ντάινοσορς (Κίνα), τη Νιουσατέλ Μπάσκετ (Ελβετία) αλλά και τη Μπρούχος Ντε Γκουαγιάμα (Πουέρτο Ρίκο).
Το Νοέμβριο του 2012 και μετά την αποδέσμευσή του από τη Μπρούχος Ντε Γκουαγιάμα, ο Τζος Πάουελ υπέγραψε εξάμηνο συμβόλαιο με τον Ολυμπιακό Πειραιώς, με τον οποίο μάλιστα κατάφερε να κατακτήσει την Ευρωλίγκα της σεζόν 2012-13. Μετά το τέλος της σεζόν 2012-13, ο Πάουελ αποτέλεσε παρελθόν από το σύλλογο του Πειραιά.
Στις 30 Σεπτεμβρίου του 2013, ο Πάουελ μετεγγράφη στους Νιου Γιορκ Νικς, ωστόσο αποδεσμεύτηκε από την ομάδα σχεδόν ένα μήνα μετά. Στη συνέχεια επέστρεψε στην Κίνα αυτή τη φορά για λογαριασμό των Γκουάνγκντονγκ Σάουθερν Τάιγκερς, ενώ στη συνέχεια ταξίδεψε με προορισμό τις Φιλιππίνες και συγκεκριμένα τη Μπαρανγκάι Σαν Μιγκέλ.
Σήμερα, ο Τζος Πάουελ αγωνίζεται με τη φανέλα των Χιούστον Ρόκετς.
Βασιλικοί τίτλοι της αρχαίας Αιγύπτου

Οι βασιλικοί τίτλοι ή βασιλικό πρωτόκολλο ενός αρχαίου Αιγυπτίου Φαραώ είναι η τυπική ονοματολογία που υιοθετούσαν οι βασιλείς της Αρχαίας Αιγύπτου. Συμβολίζει την εγκόσμια εξουσία και την θρησκευτική ισχύ, και επίσης ήταν ένα είδος «δήλωσης έργου» της βασιλείας κάθε μονάρχη (που κάποιες φορές άλλαζε ακόμα και μέσα στη διάρκεια της ίδιας βασιλείας).
Ο πλήρης τίτλος, που αποτελείται από πέντε ονόματα, δεν άρχισε να χρησιμοποιείται κανονικά πριν το Μέσο Βασίλειο, αλλά παρέμεινε σε χρήση μέχρι και κατά τη διάρκεια της Αιγύπτου ως Ρωμαϊκής επαρχίας.

Σέσωστρις Α΄

Κατά την περίοδο του Μέσου Βασιλείου κάποιες φορές ο πλήρης τίτλος γραφόταν μέσα σε μία δέλτο, όπως είναι αυτό το παράδειγμα για τον Σέσωστρι Α΄, από το Μπένι Χασάν.
Τζον Γουίλκς Μπουθ

Βιογραφικό

Ο Μπουθ (ο οποίος πήρε το όνομά του από τον Άγγλο ριζοσπάστη πολιτικό Τζον Γουίλκς που ήταν μακρινός συγγενής του) γεννήθηκε στο Μέριλαντ στις 10 Μαΐου του 1838. Οι γονείς του, ο ηθοποιός Junius Brutus Booth και η ερωμένη του Μαίρη Άνν Χόλμς, εγκαταστάθηκαν στις ΗΠΑ, από την Αγγλία, τον Ιούνιο του 1821. Στις αρχές της δεκαετίας του 1850 γράφτηκε στο Milton Boarding School for Boys, το οποίο λειτουργούσε υπό τη διεύθυνση των Κουακέρων, στο Σπάρκς στο Μέριλαντ και στη συνέχεια στο St. Timothy's Hall, μια Επισκοπική στρατιωτική ακαδημία στο Κάτονσβάιλ, επίσης στο Μέριλαντ. Η εν λόγω ακαδημία χαρακτηριζόταν από αυστηρή πειθαρχία και οι μαθητές της ήταν υποχρεωμένοι να φορούν στρατιωτικές στολές. Τελικά ο Μπούθ παράτησε το σχολείο μετά το θάνατο του πατέρα του.
Άρχισε να ασχολείται με το θέατρο στα χρόνια της εφηβείας του ακολουθώντας τα βήματα τόσο του πατέρα του όσο και των αδερφών του που ήταν επίσης ηθοποιοί. Σε ηλικία 17 ετών έκανε το θεατρικό του ντεμπούτο στο έργο Ριχάρδος ο Γ' , στο Charles Street Theatre, στη Βαλτιμόρη όπου αποδοκιμάστηκε από το κοινό επειδή κάποια στιγμή έχασε τα λόγια του. Τα επόμενα χρόνια έπαιξε σε διάφορα θέατρα τόσο στη Βαλτιμόρη όσο και σε άλλες αμερικανικές πόλεις. Αυτό που χαρακτήριζε τον Μπουθ περισσότερο δεν ήταν το ταλέντο του όσο το πάθος και ο ενθουσιασμός με τον οποίο υποδυόταν τους ρόλους του και τα οποία είχαν ως αποτέλεσμα το κοινό να τον λατρέψει.
Chdir

Η cd, μερικές φορές διαθέσιμη και ως Chdir (Change Directory), είναι εντολή της γραμμής εντολών για την αλλαγή του τρέχοντα καταλόγου εργασίας σε λειτουργικά συστήματα όπως το Unix, το DOS, το OS/2, τα Windows και το Linux. Είναι επίσης διαθέσιμο για χρήση σε προγραμματισμό κελύφους (shell) και σε αρχεία δέσμης (batch).
Καλλονή Ηρακλείου

Ιστορικά στοιχεία

Το χωριό αναφέρεται σε συμβόλαια του 1271 με το όνομα Sikillu. To 1278 αναφέρεται ως in casali Sichylu.
Το 1583 αναφέρεται στον Καστροφύλακα ως Schilús με 273 κατοίκους (Καστροφύλακας Κ95). Από το ίδιο το χωριό καταγόταν ο Πατριάρχης Αλεξανδρείας, Γεράσιμος Β΄ Παλλαδάς και μάλιστα το αναφέρει στη διαθήκη του: «Εγκαταλείπω την εν τω χωρίω Σκιλλούντι περιουσίαν μου» . Και οι Τούρκοι σεβάστηκαν το όνομα του χωριού και το αναφέρουν Iskilus (Κρ. Χρονικά Α 93). Το ίδιο το όνομα του χωριού σχετίζεται με τη Σκιλλούντα, την πόλη του Ξενοφώντα στην Τριφυλία της Πελοποννήσου. Το όνομα προέρχεται από τη σκίλλα, τη γνωστή σκιλλοκρεμμύδα, η οποία αφθονεί σε ορισμένα μέρη.
Το χωριό μετονομάστηκε από Σκυλλοί σε Καλλονή το 1926.

Σημεία ενδιαφέροντος

Ανατολικά του χωριού υπήρχε η Μονή της Αγίας Φωτεινής (Αγία Φωθιά) από την οποία διασώζεται μόνο ο τρίκλιτος ναός ερειπωμένος με υπολείμματα τοιχογραφιών.
Στο κέντρο του χωριού υπάρχει παλαιά κρήνη με δικέφαλο αετό και τουρκική επιγραφή , η οποία τοποθετήθηκε κατά την περίοδο της Τουρκοκρατίας από Τούρκο, ο οποίος ανακαίνισε την κρήνη.
Στο βορειοδυτικό μέρος του χωριού σε απόσταση περίπου 3 χλμ. είναι τα ερείπια ενός φρουρίου. Ο Φραντσέσκο Μπαζιλικάτα στο χάρτη του σημειώνει στη θέση αυτή το χωριό της Πεδιάδας Castel del Cornaro, το οποίο αναφέρεται το 1583 με το όνομα αυτό και με 127 κατοίκους (Καστροφύλακας Κ 94).
Ουαί τοις ηττημένοις

Η φράση «οὐαὶ τοῖς ἡττημένοις», (στη νεοελληνική: αλίμονο στους ηττημένους ή τους νικημένους), είναι μια ιστορική λατινογενής φράση που κατά τον Τίτο Λίβιο (V, 48) λέχθηκε, το 390 π.Χ., από τον αρχηγό των Γαλατών, Βρέννο, τη στιγμή που, μετά από αντιρρήσεις των Ρωμαίων για το σωστό βάρος χρυσού που θα καταβαλλόταν ως λύτρα για την αποχώρηση των Γαλατών από τη Ρώμη, έριξε το ξίφος και τη ζώνη του πάνω στη ζυγαριά των δικών του σταθμών αναφωνώντας Vae victis.
Για την ιστορία του θέματος υπενθυμίζεται ότι επειδή τελικά έλειπε το 1/3 του απαιτούμενου χρυσού, οι Ρωμαίοι ζήτησαν μικρή πίστωση χρόνου προκειμένου να το συμπληρώσουν. Στον χρόνο αυτό επέστρεψε στο μεταξύ ο τέως φυγάς Μάρκος Φούριος Κάμιλλος επικεφαλής ανασυνταγμένων και ενισχυμένων δυνάμεων και, κηρύσσοντας άκυρη τη συνθήκη, σύναψε σπουδαία μάχη κατά την οποία διέλυσε τους Γαλάτες, ελάχιστοι των οποίων και διασώθηκαν. Τότε ο Καμίλλος αναγνωρίστηκε και αποκλήθηκε από τον δήμο «πατέρας της πατρίδας» και «δεύτερος Ρωμύλος», δηλαδή κτίτορας της Ρώμης.

Σύγχρονη χρήση

Η φράση αυτή χρησιμοποιείται μέχρι και σήμερα όταν ο ηττημένος βρίσκεται στη διάθεση του νικητή, ή επί καθημερινού βίου όταν κάποιος απολέσει αξίωμα ή θέση και βρίσκεται έρμαιος κατηγοριών.
Οι Υπέροχοι Άμπερσον (βιβλίο)

Πλοκή

Το έργο διαδραματίζεται στην Ινδιανάπολη των ΗΠΑ, με την απεικόνιση της πόλης να εμπεριέχει πολλά φανταστικά στοιχεία. Μεγάλο μέρος των περιγραφών είναι επηρεασμένο από την γειτονιά Woodruff Place αυτής της πόλης. Όπως και στα άλλα δύο βιβλία της τριλογίας, κεντρικό θέμα είναι η απεικόνιση του κοινωνικοοικονομικού μετασχηματισμού των ΗΠΑ, μέσω της αφήγησης του βίου τριών γενεών της αριστοκρατικής αλλά ευρισκόμενης σε παρακμή οικογένειας Άμπερσον, μιας μεγαλοαστικής οικογένειας της Ινδιανάπολης. Τα γεγονότα λαμβάνουν χώρα από το τέλος του Αμερικανικού Εμφυλίου Πολέμου μέχρι και τις αρχές του 20ου αιώνα, δηλαδή την περίοδο που οι ΗΠΑ γνώρισαν ραγδαία εκβιομηχάνιση αλλά και κακακλυσμιαίες αλλαγές στο κοινωνικοπολιτικό επίπεδο. Η παρακμή της αριστοκρατικής οικογένειας έρχεται σε αντιδιαστολή με την άνοδο των βιομηχάνων και άλλων νεόπλουτων, που αντλούσαν την δύναμή τους όχι από την αριστοκρατική τους καταγωγή αλλά από τον κόσμο της οικονομίας. Αντίθεση που τονίζεται και από τον διαχωρισμό ανάμεσα σε αυτούς που είναι πράγματα (being things) και σε αυτούς που πράττουν πράγματα (doing things).
Η οικογένεια Άμπερσον ήταν η ισχυρότερη και πιο εύπορη στην Ιντιανάπολη στις αρχές του 20ου αιώνα. Ο Τζωρτζ Αμπερσον Μίναφερ (George Amberson Minafer), εγγονός του πατριάρχη των Άμπερσον, είναι ένας κακομαθημένος από την μητέρα του υπερφίαλος νεαρός. Απολύτως βέβαιος για τον εαυτό του και τις δυνατότητες του και έχοντας παράλληλα πλήρη αδιαφορία και άγνοια για τις ζωές τον άλλων, ο Τζωρτζ ερωτεύεται την Λούσυ Μόργαν (Lucy Morgan). Εν αγνοία του, υπάρχει παρελθόν ανάμεσα στην μητέρα του και τον πατέρα της Λούσυ. Καθώς η πόλη μεγαλώνει και εκβιομηχανίζεται, η ισχύς και το κύρος της οικογένειας Άμπερσον είναι σε καθοδική πορεία, ενώ αντιθέτως η κατάσταση των Μόργκαν βελτιώνεται διαρκώς. Η πλοκή κλιμακώνεται με τις προσπάθειες του Τζωρτζ να παρεμποδίσει την επανασύνδεση Ίζαμπελ με τον πατέρα της Λούσυ. Όμως η κίνηση του αυτή έχει σοβαρότατες επιπτώσεις και για τον ίδιο.

Ραδιόφωνο

Στις 29 Οκτωβρίου 1939 το CBS εξέπεμψε, στα πλαίσια του The Campbell Playhouse, το έργο του Τάρκινγκτον σε παραγωγή του Όρσον Γουέλς. Συμμετείχαν οι Welles, Walter Huston, Nan Sunderland καθώς και άλλα μέλη του Mercury Theatre.
Αδαλβέρτος Γ΄ της Βοημίας

Βιογραφία

Ήταν ο τρίτος γιος τού Βλαδισλάου Β΄ της Βοημίας και της Γκέρτρουντε των Μπάμπενμπερκ, κόρης τού Λεοπόλδου Γ΄ μαργράβου της Αυστρίας. 
Έζησε ως διάκονος στη μονή Στράχοβ (Όρος Σιών) στην Πράγα. Ζου ζούσε στην Αυλή τού Ούλριχ Β΄ πατριάρχη της Ακουιλέια και μετά έγινε κοσμήτορας τού Συλλόγου τού καθεδρικού στο Μιέλνιικ. Όταν απεβίωσε ο εκ μητρός θείος του Κορράδος των Μπάμπενμπερκ αρχιεπίσκοπος τού Ζάλτσμπουρκ το 1168, ο πάπας με αντιπρόσωπό του (legatus) τον τίμησε με το αξίωμα τού ατχιεπισκόπου εκεί. Πάντως ο Αδαλβέρτος Γ΄ δεν είχε κάποια επιρροή στο Ζάλτσμπουρκ.
Η διακυβέρνησή του σημαδεύτηκε σημαντικά από τον αγώνα του με τον Φρειδερίκου Α΄ της Γερμανίας. Από τους Κανονικούς ιερείς τού Πρεμοντρέ θεωρείται άγιος.
Λαζάρεβατς

Ιστορία

Κοντά στο σημερινό Λαζάρεβατς βρισκόταν το χωριό Σόπιτς όπου το 1846 είχε 95 σπίτια και 578 κατοίκους. Το 1858 ένας κάτοικος του Σπόπιτς εγκαταστάθηκε στην περιοχή του σημερινού Λαζάρεβατς και μέχρι το 1885 είχε αναπτυχθεί σε μεγαλύτερο οικισμό, με το όνομα "Ζμπέγκοβτσου" (Zbegovcu ), από το Σόπιτς, δίπλα στα τότε σύνορα με την Αυστροουγγαρία. Στις 28 Ιουνίου 1889 η εθνοσυνέλευση της Σερβίας για να τιμήσει την επέτειο των 500 χρόνων από την Μάχη του Κοσσυφοπεδίου μετενόμασε το χωριό σε "Λαζάρεβατς" από τον πρίγκιπα Λαζάρ Χρεμπελιάνοβιτς. Την ίδια χρονιά χτίζεται το πρώτο σχολείο και το 1895 γίνεται η πρωτεύουσα της Επαρχίας Κολουμπάρα.
Καθώς το Λαζάρεβατς έγινε το διοικητικό και οικονομικό κέντρο ολόκληρης της περιοχής, σταυροδρόμι των δρόμων προς το Βελιγράδι, τα ορυχεία και τον Σάβα γνώρισε μεγάλη αύξηση πληθυσμού.
Στην διάρκεια του Ά παγκοσμίου πολέμου στο Λαζάρεβατς και τα περίχωρα του έγινε η Μάχη της Κολουμπάρα από τις 16 Νοεμβρίου έως 15 Δεκεμβρίου 1914, ανάμεσα στο Σερβικό στρατό και τους Αυστροούγγρους με απώλειες και για τις δύο πλευρές 28.000 νεκρούς. Μετά την μάχη το Λαζάρεβατς καταλήφθηκε από την Αυστροουγγαρία και απελευθερώθηκε στις 31 Οκτωβρίου 1918. Το 1941 κατά τον βομβαρδισμό του Βελιγραδίου βομβαρδίστηκε και το Λαζάρεβατς.
Μετά τον Δεύτερο Παγκόσμιο Πόλεμο το 1955 η περιοχή διοικητικά έγινε μέρος της επαρχίας Βάλιεβο. Το 1968 αναγνωρίζεται πόλη και δήμος και το 1971 ήδη δήμος γίνεται μέρος της πόλης του Βελιγραδίου.

Αθλητισμός

Στον αθλητικό τομέα στο Λαζάρεβατς έχουν έδρα η Φ.Κ. Μπόρατς Λαζάρεβατς και η Κολουμπάρα Λαζάρεβατς με πολλά αθλητικά τμήματα.
Βιβλιοθήκη Τελλόγλειου Ιδρύματος Τεχνών

Χώρος

Ο χώρος της Βιβλιοθήκης στεγάζεται μέσα στο κτίριο του Τελλόγλειου Ιδρύματος Τεχνών, στην Αγίου Δημητρίου 159, στο ισόγειο. Η βιβλιοθήκη είναι περίπου 80-100 τ.μ. και είναι κλειστή, δεν έχει κανένα αναγνωστήριο. Όσον αφορά, τον εξοπλισμό της διαθέτει τρεις υπολογιστές, από τους οποίους ο ένας είναι του βιβλιοθηκονόμου, ο άλλος έχει πρόσβαση μόνο στην βάση δεδομένων της βιβλιοθήκης και ο τρίτος εξυπηρετεί τους ερευνητές και ένα φωτοτυπικό μηχάνημα.

Προσωπικό

Η Βιβλιοθήκη διαθέτει δύο υπαλλήλους. Την κα. Μαρία Λιάρου, η οποία είναι υπεύθυνη της Βιβλιοθήκης και βιβλιοθηκονόμος και την κα. Χριστίνα Τσαγκαλιά, η οποία έχει καταγράψει το αρχείο του Τώνη Σπητέρη και είναι υπεύθυνη για την συλλογή και τις εκθέσεις.

Κοινό

Η βιβλιοθήκη εξυπηρετεί κυρίως ερευνητές και φοιτητές του Α.Π.Θ. και η πρόσβαση γίνεται έπειτα από αίτηση και έγκριση από το διοικητικό συμβούλιο του Ιδρύματος.

Συλλογή

Η συλλογή της βιβλιοθήκης αποτελείται, κατά κύριο λόγο, από δωρεές. Βασικός πυρήνας της συλλογής είναι η δωρεά του τεχνοκριτικού Τώνη Σπητέρη και της συζύγου του γλύπτριας Ιωάννας Σπητέρη. Επίσης, μεγάλο μέρος της συλλογής αποτελεί η δωρεά των ιδρυτών του Ιδρύματος Νέστορα και Αλίκης Τελλόγλου. Σημαντικό μέρος της συλλογής αποτελούν το σημαντικό αρχείο και η βιβλιοθήκη του Γεώργιου  Μουρέλου, δωρεά του Ιωάννη Μουρέλου, μέρος της βιβλιοθήκης του Μαρίνου Καλλιγά, δωρεά των Παύλου και Ανδρέα Καλλιγά, καθώς και βιβλία από την Ελένη Λαζαρίδου, του Δημήτριου Τσάμη και του Κωνσταντίνου Καλοκύρη. Εκτός των βιβλίων αναφοράς, η βιβλιοθήκη διαθέτει δυσεύρετους καταλόγους εκθέσεων, σπάνιες εκδόσεις θεωρητικών κειμένων και πλήθος περιοδικών εκδόσεων τέχνης . Η συλλογή της δεν είναι μόνο αναδρομική, αλλά εμπλουτίζεται συνεχώς με σύγχρονες εκδόσεις τέχνης και αντίστοιχους καταλόγους. Στην συλλογή υπάρχουν περίπου 22.000 τόμοι. Στην παρούσα φάση το προσωπικό της βιβλιοθήκης ενσωματώνει την συλλογή τον online ηλεκτρονικό κατάλογο του Α.Π.Θ.

Βάσεις Δεδομένων

Η βάση δεδομένων που χρησιμοποιείται από την Βιβλιοθήκη κατά κόρων ονομάζεται Alta Dam και υπάρχει πρόσβαση σ’ αυτήν μόνο από τους υπολογιστές του Ιδρύματος, με κωδικούς που το ίδιο δίνει κατόπιν αίτησης.
Κυρήνη

Ελληνική περίοδος

Η Κυρήνη ιδρύθηκε ως αποικία των Ελλήνων της Θήρας, κάτι που αναφέρεται στο τέταρτο βιβλίο της Ιστορίας του Ηρόδοτου. Υπήρξε η κύρια πόλη της αρχαίας Λιβύης και διατηρούσε εμπορικές σχέσεις με ελληνικές πόλεις.
Μετά το 460 π.Χ. έγινε δημοκρατία και μετά τον θάνατο του Μεγάλου Αλεξάνδρου έγινε τμήμα της δυναστείας των Πτολεμαίων. Ο Οφέλλας κατέκτησε την πόλη από τον Πτολεμαίο και μετά το θάνατο του, ο γιος του Πτολεμαίου, Μάγας, πήρε την εξουσία της περιοχής. Το 276 π.Χ. ανακηρύχθηκε βασιλιάς και ανεξαρτητοποίησε την πόλη, αλλά μετά το θάνατό του η Κυρήνη επανήλθε στον έλεγχο της Αιγύπτου των Πτολεμαίων.
Η Κυρηναϊκή έγινε τμήμα της Αυτοκρατορίας των Πτολεμαίων με βάση την Αλεξάνδρεια και έγινε τμήμα της ρωμαϊκή επαρχία το 96 π.Χ. και οριστικά το 74 π.Χ.. Η επαρχία λεγόταν Κρήτης και Κυρηναϊκής με πρωτεύουσα τη Γόρτυνα στην Κρήτη.

Ρωμαϊκή περίοδος

Η σταδιακή πτώση της Κυρήνης ξεκίνησε με την παρακμή της πόλης ως εμπορικό κέντρο, εφόσον είχε να ανταγωνιστεί την Καρχηδόνα και την Αλεξάνδρεια. Το λιμάνι της πόλης, η Απολλωνία, αποτελούσε σημαντικό αστικό κέντρο μέχρι την καταστροφή της από σεισμό το 262, οπότε και άρχισε να παρακμάζει, παρά την αποκατάσταση των ζημιών και την ανακατασκευή της από τον Αυτοκράτορα Κλαύδιο.
Η οικονομική κατάρρευση, πλήθος φυσικών καταστροφών κι άλλος ένας σεισμός το 365 δεν άφησαν ελπίδες ανάκαμψης της πόλης, η οποία τελικά κατακτήθηκε από τους Άραβες το 643.

Φιλοσοφία

Η Κυρήνη υπήρξε η γενέτειρα του Ερατοσθένη, ενώ με την πόλη σχετίζονται και άλλοι φιλόσοφοι, όπως ο Αρίστιππος, ο Καλλίμαχος, ο Καρνεάδης και ο Συνέσιος, επίσκοπος Πτολεμαίας.

Αρχαιολογικά ευρήματα

Στην πόλη σώζονται αρχαία μνημεία, όπως ο ναός του Απόλλωνα (7ος αιώνας π.Χ.), ο ναός της Δήμητρας και ένας ναός του Δία, ο οποίος καταστράφηκε μερικώς μετά από εντολή του Μουαμάρ Καντάφι το 1978. Υπάρχουν ακόμη τα ερείπια του ναού της Εκάτης και των Διόσκουρων, καθώς επίσης και το αρχαίο νεκροταφείο με σημαντικά μνημεία και επιτύμβιες στήλες. Κοντά στη Κυρήνη, βρέθηκε και το άγαλμα της αναδυόμενης Αφροδίτης, απομίμηση παλιότερου της ελληνιστικής εποχής, το οποίο εκτίθεται στο Αρχαιολογικό Μουσείο της Ρώμης. Το 2005, Ιταλοί αρχαιολόγοι από το Πανεπιστήμιο του Ουρμπίνο ανακάλυψαν 76 άθικτα ρωμαϊκά αγάλματα του 2ου αιώνα, τα οποία εντοπίστηκαν κάτω από ένα βοηθητικό τείχος ναού, που είχε γκρεμιστεί στο σεισμό του 375.
Δημογραφία της Γροιλανδίας

Το άρθρο αυτό αναφέρεται στα δημογραφικά χαρακτηριστικά του πληθυσμού της Γροιλανδίας, συμπεριλαμβανομένης της πυκνότητας του πληθυσμού, της εθνικότητας, της οικονομικής κατάστασης, των θρησκευτικών πεποιθήσεων και άλλων πτυχών του πληθυσμού.

Πληθυσμός

Την 1η Ιουλίου 2014, η Γροιλανδία είχε 56.295 κατοίκους. Αυτό αντιπροσωπεύει αύξηση κατά 13 άτομα από την 1η Ιανουαρίου, αλλά μειώθηκε κατά 188 άτομα την 1η Ιουλίου 2013. Η μείωση οφείλεται στην μετανάστευση, καθώς η φυσική αύξηση είναι θετική.

Ηλικιακή δομή

0–6 ετών: 5.605 (2.893 άνδρες, 2.712 γυναίκες)
7–14 ετών: 6.531 (3.316 άνδρες, 3.215 γυναίκες)
15–17 ετών: 2.462 (1.243 άνδρες, 1.219 γυναίκες)
18–24 ετών: 6.491 (3.293 άνδρες, 3.198 γυναίκες)
25–64 ετών: 31.128 (16.960 άνδρες, 14.168 γυναίκες)
65+ ετών: 4.153 (2.133 άνδρες, 2.020 γυναίκες)

Προσδόκιμο ζωής κατά τη γέννα

συνολικός πληθυσμός: 71.25 χρόνια
άνδρες: 68.6 χρόνια
γυναίκες: 74.04 χρόνια (εκτίμηση 2012)

Γλώσσες

Η μόνη επίσημη γλώσσα της Γροιλανδίας είναι τα γροιλανδικά. Ο αριθμός των ομιλητών της γροιλανδικής εκτιμάται σε 50.000 (85-90% του συνολικού πληθυσμού), χωρισμένη σε τρεις κύριες διαλέκτους: Καλααλλισούτ (Δυτική Γροιλανδία, 44.000 ομιλητές και η διάλεκτος που χρησιμοποιείται ως επίσημη γλώσσα), Τουνουμίιτ (Ανατολική Γροιλανδία, 3.000 ομιλητές) και Ινουκτούν (Βορειογροιλανδικά, 800 ομιλητές). Ο υπόλοιπος πληθυσμός μιλάει κυρίως τα δανικά. Η Γροιλανδική Νοηματική Γλώσσα είναι η γλώσσα της κοινότητας κωφών.
1664 Φελίξ

Φυσικά χαρακτηριστικά

Η μέση διάμετρος του Φελίξ εκτιμάται σε 29 χιλιόμετρα περίπου. Ο φασματικός τύπος του είναι S (λιθώδης). Ο Φελίξ περιστρέφεται γύρω από τον εαυτό του μία φορά κάθε 3 ώρες 20 λεπτά και 43 δευτερόλεπτα, μία αρκετά γρήγορη περιστροφή.
Εθνική Φοιτητική Ένωση Ελλάδος

Η Εθνική Φοιτητική Ένωση Ελλάδος (ΕΦΕΕ) ήταν τριτοβάθμια οργάνωση των φοιτητικών συλλόγων των Ανωτάτων Εκπαιδευτικών Ιδρυμάτων της Ελλάδας. 
Ιδρύθηκε το 1963 κατά το πρότυπο της αντίστοιχης οργάνωσης της Γαλλίας UNEF. 
Το πρώτο καταστατικό της είχε εκπονήσει ο Στέλιος Ράμφος. Το 1967 διαλύθηκε από τη δικτατορία και επανασυστήθηκε από την ίδια το 1971, ελεγχόμενη από το κράτος. Ηγετικά στελέχη της υπήρξαν φοιτητές που μετέπειτα έκαναν πολιτική σταδιοδρομία. 
Στη δεκαετία του 1980 πρακτικά έπαυσε να λειτουργεί λόγω ασυμφωνίας των φοιτητικών παρατάξεων να εκλέξουν διοικητικό συμβούλιο.
Παλάτι Φεστιβάλ και Συνεδριών

Ιστορία

Το πρώτο Παλάτι Φεστιβάλ και Συνεδριών χτίστηκε το 1949 για να φιλοξενήσει το Φεστιβάλ Κινηματογράφου των Καννών. Το αρχικό κτήριο βρίσκεται στη λεωφόρο Promenade de la Croisette στην σημερινή περιοχή του JW Marriott Cannes. Το κτίριο αυτό φιλοξένησε τον 4ο και τον 6ο Διαγωνισμό Τραγουδιού της Eurovision το 1959 και το 1961.
Ως απάντηση στην αυξανόμενη επιτυχία του Φεστιβάλ Κινηματογράφου και την εμφάνιση των πρώτων επιχειρηματικών συμβάσεων, όπως η αγορά μέσων ενημέρωσης MIPTV από το 1965, ο Δήμος των Κανών αποφάσισε να κατασκευάσει ένα νέο παλάτι το 1979. Το νέο κτίριο, ένα εξαώροφο κτίριο Που σχεδιάστηκε στο νεωτεριστικό ύφος από τους αρχιτέκτονες Sir Hubert Bennett και François Druet, κατασκευάστηκε στο χώρο του δημοτικού καζίνο. Άνοιξε το Δεκέμβριο του 1982 και επεκτάθηκε το 1999 με την κατασκευή του Espace Riviera, ενός νέου χώρου 10.000 τετραγωνικών μέτρων.
Τον Ιανουάριο του 1992 ιδρύθηκε η Εταιρεία Μικτής Οικονομίας για τις εκδηλώσεις της πόλης των Καννών (SEMEC) για τη διαχείριση του Παλατιού. Το SEMEC προέκυψε από τη συγχώνευση τριών μη κερδοσκοπικών οργανισμών: τον Τουρισμό της Καν, το OMACC και τον σύνδεσμο Cannes Palais des Festivals et des Congrès.

Σήμερα

Το Παλάτι των Φεστιβάλ βρίσκεται στην κορυφή της λεωφόρου De la Croisette, ανατολικά του λιμανιού. Έχει συνολική χωρητικότητα 25.000 τετραγωνικών μέτρων για εκθέσεις, καθώς και πολλά δωμάτια και 18 αίθουσες, το μεγαλύτερο από τα οποία έχει χωρητικότητα 2.300. Είναι ο τόπος διεξαγωγής του ετήσιου Φεστιβάλ των Καννών και διαθέτει σύγχρονες εγκαταστάσεις υψηλής τεχνολογίας για συνεδριάσεις στέγασης όλο το χρόνο.
Υπέροχα πλάσματα

Πλοκή

Η σειρά παρουσιάζει τις ζωές τριών φίλων γύρω στα 35 τους χρόνια, τις μεταξύ τους σχέσεις, την ερωτική, επαγγελματική και προσωπική τους ζωή στην Αθήνα του 2007. Η φιλία μεταξύ της Μητσάκι, του Μπίλυ και της Έλης μετρά αρκετά χρόνια και ο ένας γνωρίζει τα πάντα για τον άλλο.
Χουσεΐν Ζεϊμπέκ

Πολιτική σταδιοδρομία

Ήταν υποψήφιος βουλευτής το 2009, και υποψήφιος αντιπεριφερειάρχης για την Ανατολική Μακεδονία και Θράκη το 2010. Εκλέγεται βουλευτής Ξάνθης από το 2012 και συμμετέχει στην επιτροπή Μορφωτικών Υποθέσεων.